Дзень ведаў, пачатак навучальнага года, першы дзень восені… Усё гэта – 1 верасня. Учора школа ззяла ад ўсмешак. Яркіх фарбаў дадалі ў агульную карціну прыгожа апранутыя першакласнікі. Рознакаляровыя паветраныя шары, кветкі і некалькі дзясяткаў пар разгубленых дзіцячых вачэй… Галоўнымі героямі свята па традыцыі сталі менавіта першаклашкі. Былыя дзетсадаўцы ў гэты дзень пачынаюць свой школьны шлях. Яго пачатак – падмурак будучай вучобы. Таму бацькі вучняў, што ўпершыню пераступаюць парог школы, асабліва хвалююцца ў гэты дзень.